ไฟแนนซ์ทูเดย์
ลูกค้าที่เคยใช้บัตรเครดิตของธนาคารเอชเอสบีซี แม้จะเลิกใช้ปิดบัญชีมาเนิ่นนานอย่าตกใจที่จู่ๆ
2 พ.ค. 2555

ลูกค้าที่เคยใช้บัตรเครดิตของธนาคารเอชเอสบีซี แม้จะเลิกใช้ปิดบัญชีมาเนิ่นนานอย่าตกใจที่จู่ๆ 
มีใบแจ้งหนี้ให้ไปชำระค่าบัตรเครดิต ทั้งที่ไม่ได้ใช้บริการมานานแล้ว ใครได้รับใบทวงหนี้ให้เฉยๆ หรือโทร.ไปที่ธนาคารเพื่อแจ้งไว้เป็นหลักฐานว่าไม่ได้เป็นหนี้ เพราะธนาคารเอชเอสบีซี ขายพอร์ตบัตรเครดิตทั้งหมดไปให้ธนาคารกรุงศรีอยุธยาแล้ว ฉะนั้นคนที่ต้องรับผิดชอบทวงหนี้มั่วซั่ว คือแบงก์กรุงศรีฯ 




ก็ไม่รู้ว่าข้อมูลโอนกันไปยังไง คนที่ปิดบัญชีไปแล้ว กลายเป็นหนี้เสียถูกตามทวงจนมั่วไปหมด เรื่องนี้ ขอแนะนำว่าผู้บริหารธนาคารกรุงศรีอยุธยาควรออกมาชี้แจง อย่าปล่อยให้ลูกค้าแตกตื่น เพราะจะเป็นผลเสียต่อธนาคารเอง 
...วันนี้ คณะกรรมการนโยบายการเงิน (กนง.) จะประชุมกัน ซึ่ง ช.ชดา มั่นใจว่า กนง.จะคงดอกเบี้ย เศรษฐกิจยามนี้ ลดดอกเบี้ยก็ไม่ได้ เพราะเงินเฟ้อดัน ขึ้นดอกเบี้ยก็ไปกระตุกเศรษฐกิจ ที่กำลังฟื้นตัวอย่างช้าๆ ให้สะดุด 
แต่ฟันธงได้ว่าดอกเบี้ยในตลาดเงินจะเริ่มแยกออกจากดอกเบี้ยนโยบายอย่างชัดเจนในเร็วๆ นี้ เนื่องจากดอกเบี้ยของธนาคารพาณิชย์จะดูจากการแข่งขัน การขยายสินเชื่อ เป็นหลัก และในไตรมาสแรกของปีนี้ สินเชื่อธนาคารพาณิชย์ขยายตัวเป็นเลขสองหลัก จึงเห็นธนาคารแย่งเงินฝากกันแหลก 
นอกจากแย่งเงินฝากกันเองแล้ว ยังต้องไปแข่งดอกเบี้ยกับหุ้นกู้ของบริษัทเอกชนและสถาบันการเงินด้วยกันเองอีกด้วย การที่รัฐบาลหวังให้ดอกเบี้ยนโยบายลดลงก็คงเป็นแค่ฝัน ไม่ขึ้นก็ดีถมแล้ว
...หลังจากโดนถล่มเรื่องไม่เก็บภาษีคนรวย วันนี้ กิตติรัตน์ ณ ระนอง รองนายกฯ และ รมว.คลัง ก็กลับลำหันมาเก็บภาษีที่ดิน แถมให้เก็บหนักกว่าเดิมอีก เพื่อหารายได้เข้ารัฐชดเชยที่เก็บภาษีตัวอื่นไม่ได้ จะชมดีไหมเนี่ย 
...การขึ้นค่าจ้างขั้นต่ำของรัฐบาลที่เป็นตัวเร่งให้เงินเฟ้อปะทุขึ้นเร็วและแรงกว่าที่คิด เป็นเรื่องที่รัฐบาลผูกไว้ก็ต้องแก้ไขเอง เดิมเงินเฟ้อนั้นเพิ่มขึ้นตามราคาน้ำมันในตลาดโลกที่ขึ้นเอาๆ พอเจอค่าจ้างผสมเลยไปกันใหญ่ นี่ถือเป็นผลงานชิ้นโบดำด้านเศรษฐกิจของรัฐบาล